На основу члана 102а став 3. Закона о играма на срећу („Службени гласник РС”, бр. 18/20 и 94/24),

Министар финансија доноси

**ПРАВИЛНИК**

**о условима и поступку верификације играча   
код приређивача посебних игара на срећу преко средстава електронске комуникације**

Члан 1.

Овим правилником прописују се услови и поступак утврђивања старости лица којe се региструје за учешће у посебним играма на срећу преко средстава електронске комуникације, од стране приређивача посебних игара на срећу преко средстава електронске комуникације (у даљем тексту: приређивач).

Члан 2.

Приређивач приликом регистрације евиденционог рачуна (корисничког налога) лица које се региструје за учешће у посебним играма на срећу преко средстава електронске комуникације, врши проверу старости лица на основу података о датуму рођења из идентификационог документа тог лица коришћењем средстава електронске комуникације (у даљем тексту: верификација играча).

Приређивач спроводи верификацију играча самостално или употребом регистроване шеме електронске идентификације основног нивоа, односно шеме која је уписана у регистар пружалаца услуга електронске идентификације и шема електронске идентификације, у складу са прописима о електронској идентификацији.

Приређивач, приликом верификације играча, путем средстава електронске комуникације, проверава да ли лице које се региструје за учешће у играма на срећу преко средстава електронске комуникације, поседује важећи лични идентификациони документ (личну карту или пасош) и увидом у податке о датуму рођења у идентификационом документу утврђује да је то лице пунолетно.

Приређивач не сме да изврши регистрацију евиденционог рачуна (корисничког налога), нити да прима уплату, односно да врши исплату, као ни да омогући приступ посебним играма на срећу преко средстава електронске комуникације лицу за које претходно није спроведен поступак верификације у складу са ст. 2. и 3. овог члана.

Члан 3.

Приређивач податке и документацију прибављену у поступку верификације играча, односно провере идентитета играча, чува и архивира у складу са прописима којима се уређује спречавање прања новца и финансирања тероризма.

Приређивач приликом обраде података прибављених у поступку верификације играча поступа у складу са прописима којима се уређује заштита података о личности.

Члан 4.

Овај правилник ступа на снагу осмог дана од дана објављивања у „Службеном гласнику Републике Србије”.

Број 001892580 2025 10520 027 000 012 001

У Београду, 28. априла 2025. године

Министар,

**Синиша Мали,** с.р.